## Educació destina més de 76 milions d’euros a ajudes de menjador escolar per al curs 2024-2025

*** La direcció general de Centres Docents ha publicat els llistats provisionals i obri un termini per a presentar al·legacions fins al 23 de setembre
* Es destina prop d’un milió d’euros més que l’últim curs escolar
* Es preveu que es beneficien d’estes ajudes un total de 152.450 alumnes
* Més del 70 % de l’alumnat que assistix al menjador gaudix d’alguna classe d’ajuda**

La Conselleria d’Educació, Cultura, Universitats i Ocupació destina 76.275.000 euros a ajudes de menjador escolar durant el curs 2024-2025. Esta xifra suposa 900.000 euros més que en l’últim curs escolar.

La direcció general de Centres Docents ha publicat els llistats provisionals d’ajudes de menjador, que estan disponibles en tots els centres públics amb ensenyances d’Educació Infantil, Primària, Secundària i Educació Especial, així com en els centres concertats que disposen de servici de menjador.

Les famílies disposen fins al 23 de setembre per a presentar al·legacions a estos llistats provisionals i aportar la documentació que consideren pertinent.

**Alumnat beneficiari**

En esta primera resolució provisional s’han baremat un total de 186.244 sol·licituds, de les quals 65.892 alumnes han rebut la beca completa de menjador escolar, la qual cosa suposa el 52,5 % de l’alumnat.

La resta de les sol·licituds s’han baremat en funció de la renda per càpita i les seues circumstàncies sociofamiliars, i s’ha establit una puntuació mínima de 7 punts per a resultar beneficiari d’una ajuda de menjador escolar.

En este moment ja hi ha 125.615 alumnes amb beca de menjador i es preveu que al llarg del curs 2024-2025 s’arribe a la xifra de 152.450 alumnes. Més del 70 % de l’alumnat que assistix al menjador gaudix d’alguna classe d’ajuda.

En les beques de menjador del nou curs destaca l’augment de 10 cèntims en l’ajuda màxima assignada a cada comensal, de manera que, per cada dia d’assistència al menjador, l’alumne percebrà 4,35 euros si cursa Educació Infantil, Primària o Secundària; 5,54 euros per al cas de l’alumnat de centres d’Educació Especial, i un màxim de 12,35 euros per a l’alumnat de les escoles llar.

Així mateix, en el cas de zones rurals i amb el risc de despoblament, esta ajuda màxima s’ha incrementat a 5,65 euros, per a garantir la viabilitat econòmica del servici.

Fecha: 15/09/2024